google/wiki40b huggingface dataset:
Ale (druh piva)

Ale [vysl. Ejl] je označenie značne rôznorodej skupiny typov vrchne kvaseného piva. Termín pochádza z angličtiny a pôvodne označoval pivo vyrábané bez použitia chmeľu (v protiklade k chmelenému pivu označovanému ako beer). Neskôr sa význam slova posunul a dnes označuje v užšom slova zmysle skupinu tradičných anglických, amerických a belgických pív, v širšom zmysle sa potom niekedy používa pre označenie všetkých vrchne kvasených pív (v protiklade k termínu ležiak označujúcemu pivá kvasené spodne). Podľa tejto širšej definície by teda termín "ale" zahŕňal aj ďalšie tradičné pivné štýly, ako je napr. porter, stout alebo nemecké pšeničné pivá.
Pivá typu ale sa vyrábajú s použitím kvasiniek vrchného kvasenia, ktoré na rozdiel od kvasiniek spodného kvasenia fermentujú pivo pri vyšších teplotách, rýchlejšie a produkujú významnejšie množstvo vedľajších kvasných produktov, ako sú estery či fenoly. Tie potom dávajú pivu typický ovocný či lúčny nádych.
Niektoré pivá typu ale (najmä americké a časť anglických) sú veľmi silne chmelené, a to často s dôrazom nielen na horkosť, ale aj na výraznú arómu niektorých odrôd chmeľu, predovšetkým pôvodom z USA, Anglicka, Austrálie a Nového Zélandu. Toto je dosiahnuté pridaním veľkých dávok chmeľu v neskorších fázach výroby piva, kedy sa do roztoku uvoľní menšie množstvo chmeľových horkých kyselín (ktoré potrebujú dlhší var, aby sa stali rozpustnými vo vode) a zostane zachované vyššie množstvo aromatických látok (ktoré sú prchavé a naopak dlhším varom vyprchávajú). Tieto postupy môžu zahŕňať pridanie chmeľu na konci chmeľovarom (angl. Late addition) aj po jeho skončení (flame out), pri chladení (hop stand) a čírenie piva (whirlpool hopping), pri jeho stáčaní do fermentačnej nádoby (v zariadení zvanom hopback) a v priebehu fermentácie a zrenia piva (dry hopping, studené chmelenie). Silné chmelenie s dôrazom na chmeľovú arómu je typické najmä pre americký variant štýlu India Pale Ale (IPA). Pivá tohto typu potom majú silnú arómu, ktorá podľa použitých chmeľových odrôd najčastejšie zahŕňa tóny citrusov, tropického ovocia, borovicového ihličia či korenie.
Krajiny, kde sa pivá Ale bežne vyrábajú a konzumujú, sú predovšetkým Veľká Británia, Írsko, Belgicko, Nemecko alebo východné provincie Kanady.
Champagny-en-Vanoise

Poloha

Obec má rozlohu 84,96 km². Najvyšší bod je položený 3 855 m n. m. a najnižší bod 960 m n. m.

Obyvateľstvo

Počet obyvateľov obce je 679 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Anhingovité

Charakteristika

Sú to kormoránom podobné vtáky. Každý zo štyroch recentných druhov obýva iný svetadiel. Majú dlhý tenký krk, hlavu len trocha hrubšiu ako krk a silný zobák ostrý ako dýka, ktorým prepichujú korisť. Sú výborní plavci aj dobre lietajú. Na nohách majú plávacie blany. Väčšinu časť dňa trávia na stromoch.
Andrea Mantegna

Životopis

Narodil sa v Isola di Carturo pri Padove na severe Talianska v oblasti Benátska ako druhý syn tesára Biagioa. V jedenástich sa stal žiakom Francesca Squarciona, maliara z Padovy, ktorý so po smrti jeho rodičov adoptoval.
Už v roku 1448 namaľoval oltár sv. Sofie v kostole sv. Sofie v Padove a dostal spolu s Nicolasom Pizzolom zákazku vyzdobiť maľbou polovicu kaplnky Ovetari padovského kostola Eremitani. O pár rokov neskôr realizoval fresky znázorňujúce príbeh sv. Krištofa. Prvýkrát sa oženil s Nicolasiou Belliniovou, dcérou Jacopa Belliniho a sestrou maliarov Gentila a Giovanniho. Po svadbe, ovplyvnený svokrom a Donatellom, dokončil obraz sv. Zenóna vo Verone, ktorý financoval najvyšší notár Gregorio Correr.
Clais

Poloha

Obec má rozlohu 12,45 km². Najvyšší bod je položený 224 m n. m. a najnižší bod 86 m n. m.

Obyvateľstvo

Počet obyvateľov obce je 226 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Andainville

Poloha

Obec má rozlohu 8,35 km². Najvyšší bod je položený 176 m n. m. a najnižší bod 135 m n. m.

Obyvateľstvo

Počet obyvateľov obce je 227 (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Semilobárna holoprozencefália

Semilobárna holoprozencefália je stredne ťažká forma holoprozencefálie, vrodenej chyby centrálnej nervovej sústavy. Na rozdiel od alobárnej formy chýba postihnutie tváre, hoci občas sa môžu vyskytnúť napríklad rázštepy pery a podnebia.
Porucha vývoja mozgu sa prejaví nasledovnými anomáliami: interhemisferická ryha, mozgový kosák (falx cerebri) a svorové teleso (corpus callosum) v prednej časti mozgu chýbajú, vzadu sú obyčajne primerane alebo aspoň čiastočne vyvinuté. Výsledkom je čiastočné oddelenie mozgových pologúľ (hemisfér) vzadu a ich splynutie v prednej časti (frontálne laloky). Hipokampus je rudimentárny, čo deformuje normálny tvar spánkových rohov bočných komôr, ktoré sú zväčšené a neúplne vytvorené. Vždy chýba priezračná priehradka (septum pellucidum). Talamy sú obyčajne aspoň čiastočne oddelené, medzi nimi leží malá tretia komora. Dorzálna cysta v lebečnej dutine môže a nemusí byť prítomná. Semilobárna holoprozencefália býva bežne spojená s poruchami vývoja mozgovej kôry a poruchami neuronálnej migrácie.
Amar sin ser amada

Skladba

Pieseň napísali a produkovali Estefano a Jose Luis Pagán. Anglickú verziu napísala Thalía.
Literárny preklad znamená: milovať bez toho, aby si bol milovaný. V piesni Thalía radí ženám, ktoré majú zlomené srdce, zahodiť bolesť za hlavu a skúsiť nemyslieť viac na bývalé lásky. Keď o nich premýšlajú a chýbajú im, majú si pripomenúť bolesť, ktorou si prešli, aby ju už nikdy nezažili znova.
Song sa umiestnil na 2. mieste v Billboard Hot Latin Tracks
Tanki Online

Tanki online je hra pre viac hráčov, prehliadačová, free-to-play arkádová simulácia tankovej bitky. Bola vytvorená a je vyvíjaná ruským štúdiom AlternativaPlatform.

História vývoja

Tanki Online boli predstavené v máji 2009 na Ruskej konferencii herných vývojárov (KRI) a odmenené cenami "Najlepšia hra bez vydavateľa" a "Najlepšia technológia". Tanki Online používajú engine štúdia AlternativaPlatform, Alternativa3D 8, ktorý je postavený na Adobe Flashi. V októbri 2013 hra získala hlavnú cenu v kategórii "People 'Choice" v Runet Price. V roku 2014 sa hra pridala do programu e-športu na StarLadder.tv. Zástupcovia hry boli prítomní na Gamescome 2014 a na Brasil Game Show 2014.

Hrateľnosť

Hrateľnosť Tanki Online má niektoré spoločné prvky so známou hrou Battle City (1995), vyvíjanú pre NES. Na rozdiel od Battle City sú Tanki Online založené na PvP systéme. Hráči súperia medzi sebou. Každé zničenie tanku je považované za zabitie a dáva hráčovi XP body. Je dostupných niekoľko herných módov vrátane tímových, rovnako ako aj systém hodností a veľa spôsobov kombinovania vybavenia a upravovania tankov. Namiesto vyberania tanku zo zoznamu, hráč vytvára vlastný tank pomocou kombinovania tela, zbrane a obranného náteru. Po zostavení tanku hráč prichádza do bitky s ostatnými hráčmi, v ktorej získava body skúseností a kryštály (herná mena). Do arény pravidelne padajú krabice s Double Damage (Dvojité poškodenie), Double Armor (Dvojitá ochrana), Speed ​​Boost (Zrýchlenie) a Repair Kit (Oprava). Tieto "suroviny" dočasne zlepšia vlastnosti tanku alebo opravia akékoľvek poškodenie. Taktiež občas padajú vo vybraných mapách tzv. Goldboxy, ktoré sú ohlasované sirénou. Tieto krabice pridávajú hráčom po 1000 kryštálov vo výnimočných situáciach aj väčšie hodnoty. Postupom v rebríčku hodností hráč odomyká nové vybavenie alebo možnosť vylepšiť existujúce.
František Dénes

Životopis

Narodil sa v severospišskej obci Tribš, ktorá dnes leží v Poľsku. Tu prežil svoje detstvo. Žil blízko Vysokých Tatier a od detstva ich navštevoval. Ľudovú školu navštevoval v Prešove a v Novom Targu. V Levoči študoval na gymnáziu. Počas vysokoškolských štúdií klasickej filológie a prírodných vied na univerzite vo Viedni spoznával takmer celú rakúsku časť Álp. V štúdiách pokračoval v Budapešti. Vtedy už bol členom budapeštianskeho vzdelávacieho ústavu a sprevádzal do Álp synov známeho zubného lekára MUDr. Fridricha Turnovského. Okrem Álp spoznával maďarské hory Matra.
V rokoch 1876 – 1906 pôsobil ako stredoškolský profesor v Levoči. Už počas stredoškolských štúdií v Levoči (1860 –  1864) navštevoval Vysoké Tatry. V lete 1864 napríklad vystúpil do Javorovej doliny, na Ľadový štít a na Širokú. Keď bol stredoškolským profesorom trávil väčšinu času v Tatranskej Polianke. Ponúkal svoje služby ako informátor a sprievodca Uhorského karpatského spolku. Bol stálym tatranských sprievodcom známeho viedenského geológa Viktora Uhliga a aj sám pokračoval v geologických a glaciologických prieskumoch Tatier.
Praktickú turistiku spájal s geografickými a glaciologickými pozorovaniami. Na základe svojich pozorovaní napísal svojho prvého sprievodcu Sprievodca po uhorských Karpatoch (Wegweiser durch die Ungarischen Krapathen (Levoča 1888)), ktorý vydal Fridrich Fuchs v roku 1863. V sprievodcovi boli prehľadné mapky úsekov horského terénu i s plánmi turistických stredísk. Bol iniciátorom a spoluautorom prvej tatranskej mapy v mierke 1:25 000 a ďalších máp v slovenskom, maďarskom a nemeckom znení. Výdatne prispel k odhaleniu mnohých omylov, ktoré boli uvedené na vtedajších mapách Vysokých Tatier.
V roku 1873 sa stal spoluzakladateľom Uhorského karpatského spolku. Bol členom predsedníctva a pokladník. Tak isto bol pokladníkom zbierky na výstavbu Karpatského múzea v Poprade.
Zaslúžil sa o vytrasovanie viacerých tatranských chodníkov o.i. aj Tatranskej magistrály od Štrbského plesa na Zelené pleso. Ešte ako 88-ročný viedol výstavbu chodníka z Tatranskej Polianky k Batizovskému plesu a odtiaľ na Ostrvu, Popradské pleso a Štrbské Pleso.
Ako pedagóg organizoval časté študentské exkurzie do hôr. Prebúdzal v študentoch trvalý záujem o Vysoké Tatry. Ako aktívny horolezec vykonal prvovýstup cez Koňa na Ľadový štít. Turistiku pestoval aj vo vysokom veku. Napríklad ako 80-ročný bol na Rysoch a na Bujačom vrchu, 88-ročný absolvoval trasu Tatranská Polianka - Velické pleso - Batizovská dolina - Ostrva - Popradské pleso.
Rok pred smrťou preložil do nemčiny Wahlenbergovo dielo Flora Carpatorum Principalium z roku 1814. Takmer až do posledného dňa života robil meteorologické pozorovania v Tatranskej Polianke. Napísal veľa článkov a správ o Tatrách.
Veľké Žabie pleso mengusovské

Turistika

Od Chaty pri Popradskom plese po  modrej turistickej značke a potom po  červenej turistickej značke do Kotliny Žabích plies a na Chatu pod Rysmi. Na východ od plesa sú steny hrebeňa Kôpok a skalnaté zrázy Dolinky pod Váhou. Na sever od jazera je hraničný hrebeň s Poľskom Volí chrbát a na ňom je Žabí kôň, Žabia veža , Volia veža a  Žabie sedlo.  Volí chrbát oddeľuje Mengusovskú dolinu od Doliny Rybieho potoka na poľskej strane Vysokých Tatier. Na západ od jazera sa dvíha rameno Mengusovského Volovca.
Langoat

Poloha

Obec má rozlohu 18,5 km². Najvyšší bod je položený 89 m n. m. a najnižší bod 2 m n. m.

Obyvateľstvo

Počet obyvateľov obce je 1 117 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Ján Matej Matsko

Životopis

Po gymnaziálnych štúdiách v Bratislave od r. 1741 študoval na univerzitách v Jene a od r. 1743 v Göttingene, kde bol poslucháčom J. A. Segnera, ktorý mal na jeho neskoršie dielo zjavný vplyv. Pôsobil najmä ako profesor matematiky na vyšších školách od r. 1745 v Toruni, od 1761 v Rintelne a od 1767 v Kasseli.
Z jeho diela poznáme práce z hydrodynamiky, mechaniky, matematiky a astronómie – sú to prevažne štúdie, rozpravy, ale podľa svedectva niektorých bibliografií napísal aj rozsiahlejšie práce. Pri výbere tém sa riadil „segnerovskými“ otázkami, robil výpočty výtokovej rýchlosti vody, účinnosti vodného kolesa, výpočty dráh vrhnutých telies a vôbec problémy súvisiace s technickými aplikáciami. V svojich výpočtoch aplikoval aj vyššiu matematiku a vydal aj spis o základoch diferenciálneho počtu, v ktorom sa venuje najmä prioritnému sporu Newtona a Leibniza. Uverejnil aj opisy viacerých astronomických pozorovaní a časopisecké články s prírodovedným, resp. matematickým obsahom.

Zomrel 19. novembra 1796 v Kasseli.
Tiszakécssky okres

Tiszakécssky okres (maď. Tiszakécskei járás) je okres v Maďarsku v Báčsko-malokumánskej župe. Jeho správnym centrom je mesto Tiszakécske.
Swap (derivát)

Swap (iné názvy: swapový obchod, swapová operácia, swapový kontrakt; zriedkavo výmena  ; z angl. "swap - vzájomná výmena") je termínová zmluva, ktorou sa dva ekonomické subjekty zaväzujú vymeniť si medzi sebou buď dohodnuté predmetné aktíva alebo finančné toky za vopred pevne stanovených podmienok.

Druhy

Úrokový swap (IRS - interest rate swap): jeden z najčastejšie uzatváraných druhov swapových obchodov, ktoré ekonomické subjekty využívajú najmä na optimalizáciu svojich aktív a pasív. Je to termínová zmluva, v ktorej sa subjekty zaväzujú previesť si predom dohodnuté finančné toky odpovedajúce úrokovým platbám za teoreticky si vzájomne poskytnuté rovnako veľké úvery, denominované v rovnakej mene. To znamená, že si medzi sebou vyplatia iba rozdiel dohodnutých úrokov, nikto nikomu nedlží istinu.
Menový swap (currency swap): subjekty si vzájomne vymenia úrokové platby denominované v dvoch rôznych menách, pričom na začiatku a na konci dochádza i k výmene nominálnych hodnôt podkladových mien za dohodnutý kurz.
Devízový swap (foreign exchange swap): na začiatku sa nakúpi jedna mena proti druhej mene za aktuálny spotový kurz; následne v okamihu splatnosti kontraktu realizovaný spätný predaj potom prebehne za vopred dohodnutú termínovú cenu.
Cesta III. triedy 2140 (Slovensko)

Priebeh

Cesta začína na križovatke s trasou I/65 pri obci Ďanová. Komunikácia pokračuje obcou Ďanová, v ktorej prekonáva viacero neprehľadných zákrut (stalo sa tu už niekoľko dopravných nehôd). Cesta ďalej pokračuje až do obce Folkušová, kde sa končí križovatkou s cestou III/2132. Šírka cesty je 6 – 7 metrov.
Na väčšine trasy sa pri ceste nachádza jabloňová aleja.
Brères

Poloha

Obec má rozlohu 2,15 km². Najvyšší bod je položený 298 m n. m. a najnižší bod 254 m n. m.

Obyvateľstvo

Počet obyvateľov obce je 41 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Žlté pleso

Názov

Názov nie je výstižný, lebo voda v plese má zelenkastý odtieň. Napriek tomu sa tak ako pleso volá Žltá kotlinka. Nie je jasné, ako názov vznikol.

Okolie

Nad plesom je na západnej strane Jahňací štít a na juhozápadnej Kozí štít, z ktorých je pleso vidieť. Smerom na juh sa nachádzajú vo Vyšnej a Nižnej Žeruchovej kotlinke Vyšné Žeruchové pliesko a Nižné Žeruchové pliesko.
Zasielateľ (doprava)

Zasielateľ (príslušná činnosť alebo príslušný podnik sa volá zasielateľstvo) je (fyzická alebo právnická) osoba, ktorá vo vlastnom mene, na vlastnú zodpovednosť a na účet príkazcu (obyčajne odosielateľa) obstaráva prepravu zásielok (tovaru) z miesta odoslania do miesta určenia a/alebo súvisiace služby. Činnosť zasielateľa je upravená zákonom č.455/1991 Z.z. (Živnostenský zákon) ako viazaná živnosť.
Zasielateľ okrem samotnej prepravy organizuje aj prekladanie, skladovanie, preclenie, poistenie, balenie, triedenie tovaru atď.
Nesprávne sa zasielateľ označuje aj ako špeditér alebo sprostredkovateľ.
Wilsonovo nábrežie

Trasa

Ulica v prevažnej miere tvorí pravé nábrežie rieky Nitra. Trasou sa rozdeľuje na tri na seba nenadväzujúce úseky. Prvý sa začína v kruhovom objazde s ulicami Mostná a Parkové nábrežie, odkiaľ pokračuje popri rieke až po svetelnú križovatku s ulicami Štúrova a Československej armády. V tomto úseku do nej ústia ulice Za Ferenitkou, Kmeťkova, Fraňa Mojtu, Andreja Šulgana a Hodálova a taktiež Chrenovský most.
Druhý úsek vedie spoza internátu SPU Mladosť po nedobudovanú križovatku s Hodžovou ulicou, pričom oba konce tohto úseku tvoria slepú ulicu. Ústia tu do nej Chalupkova, Spojovacia, Kalinčiakova, Kukučínova a Jánošíkova ulica. V budúcnosti má v týchto miestach stáť štvrtý staromestský most cez rieku, ktorý bude slúžiť výlučne cyklistom a peším a bude súčasťou novej cyklotrasy Nábrežie mládeže.
Tretí úsek vzniká zo Záhradnej ulice pri predajni potravín a pokračuje až po križovatku so Stračou a Priemyselnou ulicou.
Pozdĺž Wilsonovho nábrežia od križovatky s Chalupkovou ulicou neprerušene pozdĺž rieky až po koniec ulice vedie cyklistická trasa zo Starého mesta do Dolných Krškán. V priestore križovatky s Priemyselnou ulicou sa taktiež nachádza cyklodepo.

Doprava

Ulica patrí medzi menej vyťažené v rámci Starého mesta.
Po ulici premáva linka mestskej hromadnej dopravy č. 25 v úseku Záhradná - križovatka Stračia a Priemyselná a nachádzajú sa tu zastávky Záhradná, Wilsonovo nábrežie a Priemyselná. V minulosti premávalo v oblasti Predmostia po ulici niekoľko liniek MHD, avšak od roku 2010 sú všetky linky jednotne vedené po ulici Fraňa Mojtu.
Parkovanie na ulici je povolené, a to na vyhradených platených parkovacích miestach v úseku od Predmostia po križovatku so Štúrovou a bezplatné na zvyšku trasy. Celá ulica je zaradená v 2. okruhu.
Condé-lès-Autry

Poloha

Obec má rozlohu 7,97 km². Najvyšší bod je položený 178 m n. m. a najnižší bod 113 m n. m.

Obyvateľstvo

Počet obyvateľov obce je 71 obyvateľov (2009).
Graf vývoja obyvateľstva:
Zdroje: INSEE
Trept

Poloha

Obec má rozlohu 15,87 km². Najvyšší bod je položený 360 m n. m. a najnižší bod 219 m n. m.

Obyvateľstvo

Počet obyvateľov obce je 1 807 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Úmysel

Úmysel je rozhodnutie človeka uskutočniť čin a dosiahnuť určitý výsledok.
Podľa Hartla je úmysel zámer, intencia. Je to vedomé rozhodnutie zamerať sa na dosiahnutie určitého cieľa, podložené motívom alebo potrebou. Podľa Lewina úmysel navodzuje stav napätia.
Daniel Medo

Detstvo a začiatky

Detstvo prežil v menšom meste pri Nitre. Ako deväťročný sa presťahoval s rodinou do Bratislavy, kde mal viac možností uplatniť sa.
Úvod športovej kariéry bol náročný. Vyučený umelecký stolár si privyrábal brigádami u kamaráta ako pokrývač a popri tom mohol trénovať. V ústrety (aj finančne) mu vychádzala rodina aj priatelia, až kým sa mu nepodarilo sa presadiť. V čase keď Daniel Medo len začínal s mužským fitnesom na Slovensku, český reprezentant Radek Hadrovský bol už na športovej scéne etablovaný. Medovi sa o niekoľko rokov podarilo Hadrovského poraziť.
Na jeho úspechoch má nemalý podiel aj známa slovenská fitneska Zora Czoborová.

Súčasnosť

Žije v Bratislave a pôsobí ako osobný tréner, poradca v oblasti zdravého životného štýlu a model.
Bounos

Bounos alebo Búnos (starogr. Βουνός – Bounos/iný prepis:Búnos) je v gréckej mytológii syn boha Herma a Alkidameie, bol korintský kráľ.
Podľa antického autora Pausania, syn boha Hélia, korintský kráľ Aiétes, pred odchodom do ďalekej Kolchidy zveril Korint (Efyru) Bounovi, synovi boha Herma. Z jeho vlády je známe len to, že dal vo svojej krajine postaviť chrám bohyni Hére. Po smrti Bouna sa vládcom Korintu stal Epópeus zo Sikyónu, ktorý ho pričlenil do svojho kráľovstva.
Sídelné mesto korintských kráľov sa pôvodne volalo Efyra, až od nástupu kráľa Aléta (z rodu Heraklovcov) na trón ho premenovali na Korint.
Dýchacia sústava

Dýchacia sústava umožňuje živým organizmom pre život nevyhnutnú výmenu plynov. Živočíchy pomocou dýchacej sústavy získavajú kyslík a zbavujú sa oxidu uhličitého. Väčšina druhov rastlín naopak spracúva pri procese fotosyntézy oxid uhličitý a produkuje kyslík.

Dýchacia sústava u ľudí a zvierat

U ľudí a ostatných cicavcov sú hlavnou časťou dýchacej sústavy pľúca. Dýchacia sústava je zodpovedná za prívod vzduchu do a von z pľúc počas dýchania, teda za výmenu plynov.
Saint-Julia-de-Bec

Poloha

Obec má rozlohu 13,88 km². Najvyšší bod je položený 855 m n. m. a najnižší bod 355 m n. m.

Obyvateľstvo

Počet obyvateľov obce je 107 obyvateľov (2009).
Nasledujúci graf zobrazuje vývoj počtu obyvateľov v obci.
Zdroje: INSEE
Tamburína

Tamburína (z ara. tunbur) alebo baskický bubon je hudobný nástroj, ktorý je kombináciou membranofónu (blana bubna) a idiofónu (mosadzné činely po obvode).
Tvorí ho bubienok, najčastejšie drevený alebo plastový, po obvode sa nachádzajú roľničky. Od polovice 18. storočia sa používa v talianskej a španielskej ľudovej hudbe, rómskej hudbe, dočasne aj v symfonických orchestroch. Od 19. storoča používaný aj v umelej hudbe.
Anetz

Poloha

Obec má rozlohu 14,83 km². Najvyšší bod je položený 32 m n. m. a najnižší bod 7 m n. m.

Obyvateľstvo

Počet obyvateľov obce je 1 944 (2011).
Nasledujúci graf zobrazuje vývoj počtu obyvateľov v obci.
Zdroje: INSEE
Milan Remko

Životopis

Narodil sa 29. októbra v Jasenovej. Po maturite na Gymnáziu Pavla Országa Hviezdoslava Dolný Kubín sa rozhodol študovať chémiu na Fakulte chemickej a potravinárskej technológie SVŠT v Bratislave, špecializácia fyzikálna chémia; 1977 kandidát chemických vied (CSc.) odbor fyzikálna chémia; 1991 habilitácia fyzikálna chémia Prírodovedecká fakulta Univerzity Komenského v Bratislave; 1994 obhajoba DrSc. odbor fyzikálna chémia CHTF STU Bratislava; 1998 profesor – odbor fyzikálna chémia a chemická fyzika CHTF STU Bratislava.

Na Univerzite Komenského počas svojej skoro štyridsaťročnej kariéry vychoval 40 Mgr.; 21 PharmDr., 6 PhD.; v rokoch 1996 – 2014 zástupca vedúceho katedry, katedra farmaceutickej chémie FaF UK; 2009 – 2013 prodekan pre vedeckovýskumnú činnosť a informačné technológie Farmaceutická fakulta Univerzity Komenského v Bratislave; Slovenská chemická spoločnosť 1992 – 2010 zakladateľ a predseda celoštátnej odbornej skupiny Molekulové modelovanie a molekulová grafika; r. 2010 – spoluzakladateľ odbornej skupiny Medicínska chémia; Chemical Papers 2006 – 2016 Associate Editor časopisu. Od roku 1994 Fellow (CChem FRSC, Kráľovská chemická spoločnosť (RSC) Londýn. Od roku 2008 člen Americkej chemickej spoločnosti.  Autor vysokoškolských učebných textov, odborných príučiek, vedeckých článkov z oblasti teoretickej, fyzikálnej a farmaceutickej chémie.

Bol milovníkom a podporovateľom rodnej Oravy. Spoluzakladateľ novodobej Obce Oravcov v Bratislave r. 1972, člen výboru a spoluorganizátor kultúrno-spoločenských podujatí v rokoch 1972 – 1990.

Pedagogika

Na Farmaceutickej fakulte UK najprv pôsobil ako vedecký pracovník a v rokoch 1990 – 2017 ako vysokoškolský učiteľ. Pedagogicky bol činný na katedre farmaceutickej chémie vo všetkých formách výučby. Konštituoval a prednášal v slovenskom aj anglickom programe predmet Molekulové základy vývoja liečiv. Pre študentov anglického programu prednášal aj predmet Farmaceutická chémia. V rokoch 1975 – 1990 ako externista pôsobil na katedre fyzikálnej chémie CHTF SVŠT Bratislava. Farmaceutickú chémiu externe prednášal na UCM Trnava v rokoch 2001 – 2006 a v rokoch 2012 – 2014 predmety Kvantovú chémiu a Počítačové modelovanie molekúl.
Kalvária (Banská Bystrica)

História

Vznik prvých stavieb sa datuje do druhej polovice 17. storočia (historické pramene hovoria o roku 1689 ), kedy do Banskej Bystrice prišli pátri z rehole Spoločnosti Ježišovej, ktorí sa výrazne pričinili o obrodenie katolíckej viery na tomto území. Obyvatelia mesta začali Kalváriu stavať v rokoch 1712-1713 a to Kaplnku Božieho hrobu s malým nádvorím ako vďaku zato, že prežili morovú epidémiu v roku 1710. Väčšia oprava Kalvárie bola zrealizovaná v rokoch 1902-1903, ktorá rozšírila Kalváriu o kamenný podstavec so železným krížom, plastikou ukrižovaného Krista a postavami Panny Márie, sv. Jána a Márie Magdalény pod krížom.
Duchovnú správu nad Kalváriou majú na starosti pátri z Rádu bosých karmelitánov.
Rassemblement national

Ideologická platforma strany

Nacionalizmus, konzervativizmus, národný republikanizmus, suverenita, euroskepticizmus, protekcionizmus, intervencionizmus, etatizmus a antimondializmus.  
Strana sa vyjadruje proti imigrácii, predovšetkým muslimskej, zo severnej Afriky, západnej Afriky a Stredného východu do Francúzska. V prezidentských voľbách 1995 navrhoval Jean-Marie Le Pen vrátiť tri milióny ne-Európanov z Francúzska „humánnymi a dôstojnými prostriedkami.“ V populačnej otázke je FN proti potratom.